དེ་ལའང་འདི་སྙམ་དུ།བོན་ཆོས་གཉིས་མིང་གི་རྣམ་གྲངས་ཀྱིས་ཕྱེ་བ་ཡིན།བོན་ལ་ཆོས་དང་ཆོས་ལ་བོན་ཞེས་འཆོལ་བར་འབོད་རུང་བར་གསལ་ཡང་དེ་ལྟར་ཤེས་ལྡན་སུ་ཞིག་གིས་སྨྲ་ཞེ་ན།ཤེས་བྱའི་བོན་དང་ཤེས་བྱའི་ཆོས་ཞེས་པ་ལྟ་བུ་མཚོན་བྱེད་ཀྱི་བརྡ་སྤྱིའི་དབང་དུ་བྱས་ན་གང་གིས་མཚོན་ཀྱང་ཁྱད་མེད་པས་བོན་དང་ཆོས་ཀྱི་མིང་འཆོལ་ཡང་དོན་ལ་རུང་མོད་ཀྱི།སྔ་དར་བོན་དང་ཕྱི་དར་ཆོས་ཞེས་པ་ལྟ་བུ་མཚོན་བྱའི་དོན་བྱེ་བྲག་གིས་ཕྱེ་བའི་ཚེ།བྱང་ཤམྦྷ་ལའི་བསྟན་པ་ལ་གཡུང་དྲུང་གི་བོན་དང་།ལྷོ་མ་གྷ་དྷའི་བསྟན་པ་ལ་དམ་པའི་ཆོས་ཞེས་ལོ་ཙཱ་བ་རྣམས་ཀྱིས་རྗེས་སུ་བཏགས་པས།དེ་ལྟར་ན་བོན་ལ་ཆོས་དང་ཆོས་ལ་བོན་ཞེས་ཐོག་མའི་མིང་གི་བཤད་པ་མ་གྲགས་ཤིང་།མིང་ནི་མངོན་བརྗོད་ཀྱི་བག་ཆགས་སད་པའི་རྗེས་སུ་འགྲོ་བས།གལ་ཏེ་དེ་ལྟར་སྦྱར་ཡང་དེང་སང་ནི་འབྱུང་ཁུངས་འཆོལ་བས་ཀུན་ཏུ་ཐ་སྙད་པའི་ངོར་མི་རུང་བ་ཡིན་མོད།འོན་ཀྱང་དོན་གྱིས་འཇུག་པ་ནི་ཡོད་པས་འགལ་བ་མ་ཡིན་ཏེ།བོན་ཆོས་གཉིས་གནས་ཚུལ་གྱི་སྒོ་ནས་དོན་གཅིག་པར་བཤད་ཟིན་པའི་ཕྱིར།མེ་ཏོག་སྤང་སྐྱེས་ལ་ཆུ་སྐྱེས་ཀྱི་བཤད་པ་མེད་ཀྱང་དོན་དུ་ཆུ་སྐྱེས་ཀྱི་འཇུག་པ་མི་འགལ་ཞིང་འཐད་པ་བཞིན་ནོ།།ཚུལ་དེས་ན་བོན་དང་ཆོས་ཞེས་ཤེས་བྱའམ་རྗོད་བྱེད་ཀྱི་དབང་དུ་བྱས་ན་བརྡ་ཙམ་ལས་དོན་ལ་ཁྱད་མེད་ཅིང་།གཡུང་དྲུང་གི་བོན་དང་དམ་པའི་ཆོས་ཞེས་འཇུག་བྱའམ་བརྗོད་བྱའི་དབང་དུ་བྱས་ན་སྣང་ཚུལ་གྱི་རྣམ་པ་ཙམ་ལས་གནས་ཚུལ་གྱི་དོན་ལ་ཁྱད་པར་མེད་པས།རིགས་ཅན་སྣ་ཚོགས་ཀྱི་གདུལ་བྱ་རྣམས་གང་ལ་གང་འདུལ་གྱི་ཐབས་སུ་བྱུང་བའི་ཚུལ་ཙམ་གྱིས་ཕྱེས་པ་ཤེས་པར་བྱའོ།།དེ་ལ་སྨྲས་པ།ཤེས་བྱའི་བོན་ཆོས་མཚོན་བྱེད་བརྡ་ཡི་ཚུལ།།འཇུག་བྱའི་བོན་ཆོས་སྔ་ཕྱིའི་བསྟུན་པ་གཉིས།།གནས་ཚུལ་གཅིག་ལ་རྣམ་པ་ཐ་དད་པས།།གང་ལ་གང་འདུལ་སྙིགས་མའི་མུན་པ་སེལ།།ཞེས་བྱ་བ་ནི་བར་སྐབས་ཀྱི་བསྡུ་བའི་ཚིགས་སུ་བཅད་པའོ།།དེ་ལྟར་ལེགས་པར་བརྟགས་ནས།སྤྱིར་བོན་ཆོས་གཉིས་དང་།བྱེ་བྲག་སྐུ་གསུམ་གྱི་བསྟན་པ་གསུམ་དང་།ཁྱད་པར་གངས་ཅན་གྱི་གྲུབ་མཐའ་ཐམས་ཅད་ནང་བའི་བསྟན་པ་སྐྱོན་མེད་ཡིན་པར་མཚུངས་པར་ངེས་པ་དང་།དེ་ལྟར་ངེས་ནས་ཀྱང་ཤེས་ནས་ཐོབ་པའི་དད་པ་ལ་བརྟེན་ནས་གྲུབ་མཐའ་ལ་ཕྱོགས་ཞེན་གྱིས་རིས་སུ་མི་གཅོད་ཅིང་།སངས་རྒྱས་འབྱུང་བ་ལ་མཉེས་པར་མི་བགྱིད་པའི་ལས་ཐམས་ཅད་སྤོང་ཞིང་།དག་སྣང་ནོར་བུའི་འོད་ཀྱིས་རང་བཞིན་ཐམས་ཅད་སྣང་བར་བྱས་ནས་གནས་སྐབས་སུ་བསྟན་དང་མཇལ་བ་ལ་དོན་ཡོད་ཅིང་།མ་འོངས་པའི་སྐྱེ་བ་རྣམས་སུའང་རྒྱལ་བའི་བསྟན་པ་མཐའ་དག་གི་སྣོད་དུ་རུང་བར་བྱ་བའི་ཕྱིར་དུ་ལེགས་པར་འབྲེལ་འཇོག་ཅི་ནུས་སུ་བྱ་བར་རིགས་སོ་ཞེས་རྗེས་སུ་གདམས་ཏེ་ཆེད་དུ་སྨྲས་པའོ།།སླར་ཡང་སྨྲས་པ།གཡུང་དྲུང་བོན་དང་དམ་པའི་ཆོས་ཀྱི་ཚུལ།།འཇིག་རྟེན་མུན་པ་སེལ་བྱེད་ཉི་ཟླ་ཟུང་།།སྐྱེ་དགུའི་མཁའ་ལ་ཇི་སྲིད་གནས་ཀྱི་བར།།ཕན་དང་བདེ་བའི་ལམ་བཟང་ཅི་ཡང་གསལ།།སྟོན་པའི་ཐུགས་བསྐྱེད་གདུལ་བྱའི་བསོད་ནམས་ལས།།བོན་དང་ཆོས་ཞེས་གང་འདུལ་སྣང་བ་ལས།།འགལ་མེད་རྒྱུ་མཚན་ཤེས་པའི་དད་པ་ཡིས།།བསྟན་དང་མཇལ་བའི་རྟེན་འདི་དོན་ཡོད་མཛོད།།འདི་བྲིས་དགེ་བ་སྟོན་ཀའི་ཟླ་གཞོན་བཞིན།།དྲི་མེད་ཡིད་ཀྱི་མཁའ་ལ་ལེགས་ཤར་བས།།བློ་གསལ་དད་པའི་ཀུ་མུད་ཁ་ཕྱེས་ཏེ།།ཕན་དང་བདེ་བའི་ཟིལ་དངར་རྒྱས་གྱུར་ཅིག